khistorydata/jeongjo-sjw-relations huggingface dataset:
정조 12년
戊申六月二十八日卯時上御重熙堂推考房承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書傳敎曰昨日藥院問安時王大妃殿承傳色未及待令以致大殿承傳色之兼行因向來各殿承傳色遲滯事雖有推移兼行之命藥院承宣則但當從所見具由論啓勘罪可也雖以今日傳批時言之惠慶宮承言色稍後下去亦無一言論罪何如是寬恕乎此後承傳色中官之兼進或間斷下去則卽地請罪萬一掩置從他現發中官處分姑無論當該承旨當重勘以示嚴內外之別承宣或有生疎者須有掌務官之提醒可以依定式擧行如是申飭之後一或泛忽當該掌務官及首醫以顧護中官律論以此書付院壁政院亦爲知悉載之故事又命書傳敎曰大小剖決大小登聞道伯有故假都事替行雖曰不易之常例至於貶目無論兵水營或濟州防營係是道伯與該帥該倅同議磨勘則昨見濟州貶目拔却同議之規以假都事姓名封啓甚至假都事書等第其所違格比諸兵水營兵水使自書等第爲尤甚有例無例問于該曹亦曰無是然則前伯之使假都事替封不但可駭都事之聽從亦甚疎忽政院則以貶目必自該道已頒揭亦難還下送以何以爲之微稟政院言亦然以此意問于廟堂使之論理草記覆奏命退承史以次退出
정조 12년
兼都承旨沈豐之藥院直行左承旨趙鼎鎭未肅拜右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房提調臣沈豐之副提調臣尹行元啓曰伏未審夜間聖體若何寢睡水剌之節亦何如多日侍湯不瑕有損惠慶宮調攝中氣候比昨何如而諸節益臻快復乎臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰入侍
정조 12년
傳于趙衍德曰禮房承旨入侍
정조 12년
傳于洪仁浩曰未下直守令當日辭朝
정조 12년
傳于南鶴聞曰下直守令留待
정조 12년
傳于趙衍德曰左承旨與下直守令入侍
정조 12년
洪仁浩啓曰訓鍊大將徐有大帶職放送事命下矣卽爲牌招傳授命召何如傳曰允
정조 12년
藥房口傳啓曰惠慶宮調攝氣候晩來更若何今日湯劑進服後諸節比昨益有差勝之效乎臣等率諸御醫更爲入侍承候何如臣等不任區區伏慮惶恐敢啓答曰慈候比朝益勝卿等不必入侍矣
정조 12년
傳于趙衍德曰當夏一番潦水何年不然而頹渰恤典亦屬常例近來則除非特敎元不自下擧行事甚駭然令廟堂知悉此後隨卽嚴飭京兆賑廳依例登聞一邊顧恤俾有申飭之實效
정조 12년
玉堂前望單子入之應敎李洪載落點
정조 12년
兩司前望單子入之執義洪聖淵正言李敬五落點
정조 12년
南鶴聞啓曰新除授執義洪聖淵正言李敬五方在罷散中何以爲之敢稟傳曰敍用
정조 12년
以政官牌不進傳旨傳于南鶴聞曰參議只推與判書參判更爲牌招開政
정조 12년
有政吏批判書吳載純進參判李在學進參議李時秀進同副承旨南鶴聞進以趙鼎鎭爲戶曹參判黃仁煦爲刑曹正郞李壽咸爲奉常正申致權爲豐川府使
정조 12년
兵批判書李在簡進參判具㢞參議宋鍈病參知柳誼入直右副承旨洪仁浩進以李忠佐爲都摠都事李彙爲部將姜五成爲南兵使寶化堡權管單禹昌世副司直趙鼎鎭徐鼎修部將李彙守門將洪格相換
정조 12년
以全羅假都事濟州三邑守令褒貶啓本傳于南鶴聞曰新除後卽見已悶之辭陛時筵臣亦有所奏而以試可之意不得不含垢果然貶目如此今雖點下如不以有材幹者拔例差送烏在其另擇之意乎今日政勿拘堂上堂下各別擇差事申飭銓曹
정조 12년
吏批再政以趙鼎鎭爲承旨申大年爲旌義縣監
정조 12년
以正言李敬五牌不進罷職傳旨傳于南鶴聞曰只推
정조 12년
以慶熙宮守直內官手本雨漏處修改事判付內待晴改瓦處兺卽爲修補事分付該曹
정조 12년
南鶴聞以文禧廟營建廳言啓曰本廳堂上行副司直臣尹蓍東與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 12년
南鶴聞以吏曹言啓曰今日本曹開坼時考見全羅道濟州褒貶啓本則旌義縣監吳允國題目旣是貶語宣置下考而置諸中考致勤點下殊無嚴明殿最之意該牧使推考警責旌義縣監吳允國依定式下考施行何如傳曰允
정조 12년
趙衍德以戶曹言啓曰時御所內各司例於季朔奉審修改而有難循例爲之追後擧行之意敢啓傳曰知道
정조 12년
南鶴聞以賑恤廳言啓曰漢城府牒呈內中部徐千守契居金聖哲瓦家二間爲雨水頹壓其妻娚東部蓮池洞居閑良元厚得適來其家仍爲壓死恤典錢二兩布一疋考例題給之意敢啓傳曰知道
정조 12년
洪仁浩以兵曹言啓曰卽接宗廟署入直部將洪疇九牒報則宗廟西邊墻垣昨年頹圮樹柵連接處舊築四間許因雨頹圮云令繕工監爲先以杻把子堅實圍排依例樹柵而把守軍則以前把守衛軍二名仍爲守直亦令巡邏營門申飭校卒使之另加巡察之意分付何如傳曰允
정조 12년
趙衍德以禁衛營言啓曰卽者宗廟墻外巡邏哨官李文耆來告內宗廟西墻四間許今曉因雨頹圮云故令本營中軍柳鎭恒頹圮處看審後令繕工監堅實樹柵之意敢啓傳曰知道
정조 12년
趙衍德以兵曹言啓曰卽接弘化門入直哨官兪鉉商手本則弘化門南邊月廊入直軍直所東邊土壁數尺許因雨滲漏頹落云令紫門監爲先以杻把子堅實防遮把守軍兵仍以入直軍限修築間嚴加守直之意分付何如傳曰此與頹垣有異但令防遮不必把守矣
정조 12년
洪仁浩以訓鍊都監言啓曰弘化門南邊月廊入直軍直所東邊土壁數尺許因雨滲漏頹落處仍以入直軍守直事自兵曹草記矣別定將校一人仍與入直軍限修築間嚴加守直之意敢啓傳曰無例之事如是草記眞所謂過恭非禮豈以有昨日飭敎故爲此無於例之擧乎事極駭然亦近放恣此草記還給
정조 12년
洪仁浩以兵曹言啓曰卽接廣智營入直哨官洪載權手本則集春門北邊近處宮墻內松木一株顚仆之際松枝覆於墻上蓋瓦數張脫落云令紫門監待修補時改瓦而墻瓦旣已墜落則不可不各別申飭晝察夜巡之意分付該營門何如傳曰允此非頹垣亦非昨日半頹之比晝察夜巡則置之可也
정조 12년
南鶴聞以訓鍊都監言啓曰集春門北邊近處宮墻內松木一株顚仆之際松枝覆於墻上蓋瓦數張脫落處晝察夜巡之意分付該營門事自兵曹草記矣廣智營入直軍五名將校一人率領限修補間晝察夜巡之意敢啓傳曰此草記尤無所據還給苟欲巡察雖非脫瓦之處其敢不爲乎
정조 12년
洪仁浩以兵曹言啓曰卽接東道參軍具載厚牒報則御營廳所授肅靖門東邊近處體城三間許頹圮云令繕工監堅實圍排把守軍兵亦令該軍門量宜定送限改築間各別守直之意分付何如傳曰允
정조 12년
洪仁浩以御營廳言啓曰本廳字內肅靖門東邊第一城廊近處體城三間許頹圮處令繕工監爲先把子圍排分授軍門限修築間各別守直事自兵曹草記矣出番鄕軍二十名將官率領輪直嚴加把守之意敢啓傳曰知道
정조 12년
洪仁浩以兵曹言啓曰卽接東所衛將李長益所告則內司僕寺南邊宮墻東營連接處四間許因雨頹圮云令紫門監爲先以杻把子堅實圍排依例樹柵而把守軍兵東營入直御營軍十五名除出限修築間嚴加守直之意分付何如傳曰允
정조 12년
洪仁浩以御營廳言啓曰內司僕南邊宮墻本廳字內舊築四間許頹毁處東營入直軍十五名除出把守事自兵曹草記矣東營入直軍十五名除出限修築間嚴加把守而旣是東營之內該入直將官率領把守之意敢啓傳曰知道
정조 12년
洪仁浩以備邊司言啓曰傳曰大小剖決大小登聞道伯有故假都事替行雖曰不易之常例至於貶目無論兵水營或濟州防營係是道伯與該帥該倅同議磨勘則昨見濟州貶目拔却同議之規以假都事姓名封啓甚至假都事書等第其所違格比諸兵水營兵水使自書等第爲尤甚有例無例問于該曹亦曰無是然則前伯之使假都事替封不但可駭都事之聽從亦甚疎忽政院則以貶目必自該道已頒揭亦難還下送以何以爲之微稟政院言亦然以此意問于廟堂使之論理草記覆奏事命下矣道臣有故之時假都事之替行營務蓋出於不得已而至於貶目同議法意嚴重有非假都事替封替書者則具由登聞待新伯磨勘恐合變例而今旣自該道頒揭之後還爲下送亦涉如何貶目則施行道臣方在譴削中當該假都事雖非自由疎忽則甚從重推考何如傳曰允
정조 12년
洪仁浩以左右捕盜廳言啓曰今六月十一日義烈宮奴子梁世興呈狀內本宮後外北墻二間許所蓋之瓦當日夜爲賊漢所撤去云故聞極驚駭卽發校卒嚴飭譏詗矣今月十五日左廳軍官李宗遠右廳軍官陸重昌等捉來賊徒壯洞居李五壯造紙署居李仁得等兩漢故偸瓦情節反覆嚴問則李五壯李仁得招內矣徒等今月初十日黃昏時與壯洞居義烈宮次知內官奴子業伊偕往本宮北墻外罷漏後人閴時外墻所蓋瓦子六十張果爲偸撤三漢各負二十張仍爲轉往帶洞居金今金家使今金居間斥賣而四十張則捧價錢六戔五分放賣於同洞居內官安景宅處二十張則捧價錢三戔五分斥賣於壯洞居良人申金處而贓錢各爲分食之意一辭納招矣宮墻事體所重何如而賊徒之乘夜偸瓦若是其狼藉究厥所爲萬萬兇獰賊人李五壯李仁得等待用刑具格重繩次竝居間斥賣人金今金嚴囚本廳而至於私奴業伊旣爲本宮次知內官李漢謙奴子則莫重宮瓦生心犯手的是此漢慫慂而又復知機逃躱極爲痛惡故捉囚漢謙次知奴子一邊督現多定校卒刻期譏詗而捕捉賊徒形止擬待其業伊之就捕究竟而具由草記矣一日二日迄未捉得則揆以所重不敢一味遲待今始先爲登聞臣等不職之失稽緩之罪萬萬惶懍靡所容措矣瓦子則照數推尋出給本宮奴子梁世興處而以買贓人言之推出贓物之後不復究問雖是法例其所買得者一則內官安景宅一則良人申金爲名人申金則不過平民不足深責而至於安景宅身爲內官且居本宮洞內而瓦子出處初不持疑無難買取此固可駭其在防奸僞杜後弊之道一次覈問在所不已而景宅旣是有官爵內官則自臣廳不得循例推捉盤覈之意惶恐敢啓傳曰本宮事體何等尊重雖曰外墻卽亦廟垣則十一日見失尙未捕捉此等捕廳將焉用哉揆以本廳道理宜卽草記而始於捉賊之後登聞由前由後難免不審卿等推考元犯逃躱者卽次知中官奴屬云尤極痛駭刻期跟捕待就捕嚴覈捧遲晩以啓身爲次知中使縱奴竊發亦不登時來奏此而歇治烏在其重所重杜後弊之意乎當該次知中官畿沿定配中官雖掩諱宮任之不卽發告亦極痛駭首宮任汰去令該曹照律嚴處買贓人中安景宅稱名人卽逆宦景聃之養四寸賊宦景勛之養同生者也伊時因兩宦之或斃或竄景宅未施應坐之律特命削籍逐鄕則以渠凶宦至親出沒京輦已萬萬痛駭乃反買取莫重之物與賊漢輩爲分利之計贓物多寡固勿論究其情狀可謂無所不爲本廳旣掌廉伺之權則景宅之有罪無罪豈不知之且況官至亞將昧然於朝紙所出鞠獄干連人姓名而乃以有官爵等說無難書之特付不欲深責之科雖不別般處分此後凡事明着眼目無或如前矇眛景宅則按問一款卿等當捉來擧行而付之卿等難保其得情先令刑判待罷齋後開坐捉來施威買贓委折姑舍是出沒情節嚴覈取服以聞事分付刑曹可也
정조 12년
洪仁浩以刑曹言啓曰因左右捕盜廳啓辭義烈宮首宮任汰去令該曹照律嚴處安景宅待罷齋開坐出沒情節嚴覈取招事命下矣取考律文則大明律大祀丘壇條有曰凡大祀丘壇而毁損者杖一百流二千里又祭享條有曰中祀有犯者罪同又不覺被盜條有曰直宿官攢不覺被盜者減盜罪五等以此旁照首宮任林光澤杖六十徒一年定配於京畿富平府而杖則收贖後卽爲押送安景宅待開坐嚴覈次爲先着枷嚴囚之意敢啓傳曰知道
정조 12년
洪仁浩以義禁府言啓曰中官李漢謙畿沿定配事承傳啓下矣李漢謙京畿南陽府定配而以承傳內辭意具罪目依例發遣府書吏押送配所何如傳曰允
정조 12년
大司諫鄭啓淳司諫李思祚掌令申禹相持平柳獻納尹行晉正言李柱延等箚曰伏以天下之惡莫過於凶逆有國之政無大於懲討從古以來豈有上下臣民大小胥隷之悲憤如今日冤號如今日而不能伸討復之義者乎況此明日卽我文孝世子禫祀之月朔也居諸迅駛終祥已過禮制有限凡筵奄撤尺衣之儀邈焉永閟栗阡之草倐爾屢宿凡在含生之倫莫不叩胸而摧腸腐心而切齒誠以秉彝之天人所同得而悲冤之極不期然而然者耳無窮之至慟愈久而抑塞當討之國賊依舊而偃息徑斷乳道之必有根因而尙未一訊輕投熱劑之必有情節而猶斳嚴覈締結逆復暗蓄陰圖之宇鎭旣已輸款而未正典刑不滿大慶肆發凶言之時偉未及究覈而徑先島配此人心之所以憤菀悲冤寧欲無生者也縉紳章甫之前後疏啓可見國中之公憤而徒作紙上之空言祗緣誠意之淺薄未能聖心之感回何莫非群下之罪而亦安得無憾於天地之大也噫庚戌之獄仰賴乾道之孔昭終致逆情之自綻而今番之逆當問之節已綻之跡不啻明的直不過執其跡而覈其情節以正邦憲也一番拿鉤脈絡可尋窩窟可破而乃於終祥之前一直沁泄任他荏苒今則竝與禫制而將過當此之時又復因循依前恬憘如昨則此讎終無可復之日輿憤竟無可洩之期古今天下寧有是理臣等雖甚愚迷豈無貽慼之慮而甘犯冒瀆之罪哉只以義在必討誓不俱生故不得請則不知止者此也伏願聖上廓揮乾斷亟允群請宇偉兩賊竝與醫媼先卽拿致王府待用刑嚴加盤詰夬正邦刑以洩神人之憤焉取進止答曰勿煩
정조 12년
戊申六月二十九日卯時上御誠正閣藥房入診入侍時提調沈豐之副提調尹行元假注書李貞運記注官金鳳顯記事官金祖淳檢校直提學李秉模醫官徐命緯金光國李翊臣卞觀海張宅祚以次進伏訖豐之曰夜來惠慶宮調攝中氣候諸節若何上曰今日則寢睡安穩腹中不平之候亦差勝而但滯候之不下甚憫矣上曰醫官進前命緯等進伏上曰今日湯劑則當何以爲之耶當入消滯之材料乎命緯曰昨進湯劑亦皆消滯之材料矣上曰旣有暑候則未可專主胃氣矣命緯曰依昨日湯劑方文製入似宜矣觀海曰渴候比昨何如上曰昨今日氣頗涼渴候之加減姑未可知矣翊臣曰湯劑依前方文製入更稟問安後復議湯劑似宜矣上曰然則依此爲之可也命書榻敎曰惠慶宮進服加味六和湯一貼製入上曰同副承旨入侍賤臣承命出與同副承旨南鶴聞偕入進伏豐之曰進御十味香薷飮當進幾貼乎上曰七貼可也上曰藿香之不得眞品可憫今番齎咨官則各別嚴飭可也命書傳敎曰傳香承旨馳詣宗廟景慕宮奉審摘奸以來又命書傳敎曰宮城體重雖有處分重任不可久曠時囚罪人徐有大付過帶職放送上曰兩司未差之代前望單子入之待下批牌招署經出榻敎命退諸臣以次退出
정조 12년
兼都承旨沈豐之藥院直行左承旨趙鼎鎭坐直右承旨趙衍德坐直左副承旨尹行元坐右副承旨洪仁浩坐同副承旨南鶴聞坐注書二員未差假注書李貞運藥院直趙台榮仕直事變假注書金和鍾仕
정조 12년
藥房提調臣沈豐之副提調臣尹行元啓曰伏未審夜間聖體若何寢睡水剌之節亦何如多日侍湯不瑕有損惠慶宮調攝中氣候比昨何如而諸節益臻快復乎臣等率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰知道入侍
정조 12년
傳于南鶴聞曰禮房承旨馳詣宗廟永寧殿奉審摘奸以來
정조 12년
趙鼎鎭啓曰禁衛營敎鍊官來言今日本營發巡日次而都提調李性源差祭不得擧行云何以爲之敢稟傳曰令中軍擧行
정조 12년
傳于趙鼎鎭曰右承旨入侍
정조 12년
傳于趙鼎鎭曰右副承旨入侍
정조 12년
南鶴聞啓曰朝紳之赴公退公無得便服事前後飭禁何等截嚴而臣於今日奉審歸路逢見修撰宋翼孝於敦寧府前路則今方退直云而乃以便服出去雖未知改服之在於何處而闕外咫尺有此違式之擧事甚未安推考警責何如傳曰應行之擧何待飭禁況有申禁之後職在三司乃敢冒禁如此極爲駭然其委折爲先問啓下該府拿問嚴勘
정조 12년
趙衍德以賑恤廳言啓曰自五月二十二日至三十日各部字內病幕病民及物力上下數爻已於五月月終修啓矣六月月終病幕病民時存之數東部字內病幕一百十五處病民二百五名西部字內病幕一百九處病民一百九十九名南部字內病幕三百七十三處病民八百名北部字內病幕一百六十二處病民三百八十一名合病幕七百五十九處病民一千五百八十五名新幕則造給舊幕則添補合空石六千一百八十八立長木二千八百九十七箇網兀三百七十三立蓋草五十束半死亡一百三十六名內八十名恤典各布一疋錢一兩式隨卽題給使各該部申飭埋葬之意敢啓傳曰知道
정조 12년
判府事金熤箚曰伏以惠慶宮無妄之候遄復天和臣不勝慶忭之至仍伏念侍湯焦憂之餘聖體不瑕有損區區下誠不任憂慮臣方帶藥院之任而身有所拘不敢冒入脩門備員於議藥之班只自來詣禁闥之外探承起居之候常禮廢闕職事瘝曠私心惶悶如負大何臣之日前短箚仰請處分非爲占便計也實以所重之有在而未蒙允兪許令仕進臣不敢更事瀆擾擬待朔改之後矣今則朔已改矣時亦移矣而臣心之惶恐不自安者猶復如前若使强其不自安而遽爾進身則恐有乖於愼重之道矣臣心旣自如此則物議亦必同然玆於今日圖書改貼亦不得進參今若不早變通只今如是度日或値不時公故不可不備員之時則事勢之窘迫事體之苟簡當如何哉玆敢不避煩猥復申變通之請伏乞俯垂鑑裁亟降兪命千萬幸甚取進止答曰省箚具悉卿懇月已改愼重至矣更何云云安心勿辭仕進仍傳曰此批答遣史官傳諭于金判府事
정조 12년
戊申七月初一日卯時上御誠正閣藥房入診入侍時提調沈豐之副提調尹行元假注書李貞運記注官金鳳顯記事官金祖淳直閣鄭大容醫官徐命緯李春敷金光國李翊臣卞觀海以次進伏訖豐之曰夜聞聖體若何上曰一樣矣豐之曰惠慶宮寢睡諸節夜來若何上曰大體差勝矣上曰醫官進前命諱等進伏上曰湯劑今至三貼膈間初則有涼意而今則無之水剌則進稀粥而滯候一樣無減腹部不平之候則少差矣大體暑症之所致湯劑當依前方乎命緯曰雖有暑氣而湯劑不可但以暑症爲主今日則山桅枳實拔之入便香附一錢檳榔五分調進則滯候可得通利矣上曰諸醫之意皆如是乎翊臣曰症候旣已少差山桅只實果當拔而便香附檳榔之調進爲宜矣觀海曰拔吉更入陳皮則爲益於消滯之方矣命緯曰不必入陳皮矣若入竹瀝薑汁則似好矣上曰然則依此爲之命書榻敎曰惠慶宮進服加味六和湯前方中去吉更山桅豆豉加便香附陳皮各一錢人蔘二分檳榔五分一貼製入命退諸臣以次退出
정조 12년
戊申七月初一日卯時上御重熙堂右承旨入侍時右承旨趙衍德假注書趙台榮記注官金鳳顯記事官金祖淳以次進伏訖上曰兼春秋馳詣宗廟獻官處諭以日熱如此諸執事淸齋難望其盡意更須申飭如有老病人皆以預差相換祭物不無失味之慮各別另飭事傳諭以來鳳顯承命退出命退承史以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房都提調臣金熤提調臣沈豐之副提調臣尹行元啓曰伏未審夜間聖體若何寢睡水剌之節亦何如多日侍湯不瑕有損惠慶宮調攝中氣候比昨何如而諸節益臻快復乎臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢來問安竝爲仰稟答曰知道入侍
정조 12년
南鶴聞啓曰宗廟永寧殿大祭後臣以祭器洗滌及廟庭修掃事下直進去之意敢啓傳曰知道
정조 12년
洪仁浩啓曰大司憲金載順自鄕上來云卽爲牌招察任何如傳曰允
정조 12년
傳于趙鼎鎭曰左承旨入侍
정조 12년
曹于南鶴聞曰右副承旨入侍
정조 12년
掌令申禹相啓曰臣庸愚鈍劣本不合於淸朝耳目之任而忝叨言地十有餘年曾不得出一言論一事尋常愧恧若隕淵谷及叨見職臣感激圖報敢以草草數語粗效一日之責而一出於擧國臣民含冤忍痛不無共戴之義一出於滿庭臣僚齎憤蓄惋如鷹逐雀之誠而冤憤之極言不暇擇自犯禁令處分截嚴至有原疏還給下吏囚禁之敎此莫非臣愚迷妄率之致嶺海鈇鉞惟命是俟以此負犯何敢一刻晏然於臺次乎請命遞斥臣職答曰眞有逐雀之心眞知含冤之意者不有尊王章尊臺體之飭敎數行草草看作弄劇之擧到今責諭之下乃敢抗顔來避乎豈可循例賜批爾則爲先施以譴罷之典
정조 12년
趙衍德以賑恤廳言啓曰漢城府牒呈據北部字內民家頹壓二十八戶恤典各錢二兩式依例題給之意敢啓傳曰知道
정조 12년
趙衍德以賑恤廳言啓曰漢城府牒呈據北部字內民家頹壓一戶西部字內民家頹壓九戶合十戶恤典各錢二兩式依例題給之意敢啓傳曰知道
정조 12년
趙衍德以賑恤廳言啓曰漢城府牒呈據北部字內民家頹壓十一戶南部字內民家頹壓十戶東部字內民家頹壓一戶西部字內民家頹壓八戶合三十戶恤典各錢二兩式上下北部司宰監契閑良吳聖龜妹九歲兒東部沙阿里契寡女吳召史子良人金春得壓死恤典各錢二兩布一疋式依例題給之意敢啓傳曰知道
정조 12년
趙鼎鎭以兵曹言啓曰去夏三朔能麽兒考講時都摠府都事李東榮訓鍊院副正朴宗和判官具載敬武臣兼宣傳官李漢圭沈景民李光逵崔慶臣張允誠鄭慶龍張志近金㝡煥部將金命復崔光烈申在德守門將李長炫金復淵等二次不通都摠府都事安百漢訓鍊院副正趙義鎭僉正李彦敬判官權玭具達遠武臣兼宣傳官白泓鎭洪龍壽部將朴宗㯙守門將楊達源等一次不通依定式竝從重推考何如傳曰允
정조 12년
洪仁浩以兵曹言啓曰兼司僕將鄭學畊方帶別軍職以職務相妨呈狀乞遞不可强令察任今姑改差何如傳曰允
정조 12년
洪仁浩以兵曹言啓曰卽接東所衛將李魯植牒報則忠壯衛直所連接東邊築場半間許仍雨沾濕頹落云其外面卽是弘化門南邊大路隔壁處也爲先令紫門監內壁外墻以杻把子堅實防遮把守軍兵弘化門入直軍四名除出限修補間嚴加守直之意分付何如傳曰允此與頹垣有異嚴飭哨官晝察夜巡把守一款置之可也
정조 12년
趙鼎鎭以兵曹言啓曰卽接西所衛將李顯益牒報則明禮門內西邊年久栗木一株因雨顚仆之際內宮墻一間許亦爲缺落云此雖與全體頹圮有異而不可不防遮爲先令紫門監以杻把子堅實圍排依例樹柵把守軍兵則金虎門入直訓鍊都監軍八名除出限修補間嚴加守直之意分付而栗木姑爲留置追後斫去何如傳曰允此非外墻把守置之
정조 12년
洪仁浩以訓鍊都監言啓曰依兵曹草記批旨忠壯衛直所連接東邊築墻半間許因雨沾濕頹落處嚴飭弘化門入直哨官晝察夜巡之意敢啓傳曰知道
정조 12년
刑曹啓目云云罪人安景宅等一向抵賴終不吐實平問之下萬無取服之望姑爲嚴囚待用刑嚴訊得情何如判付啓渠之免坐出於適然若使景勛伏法渠豈止於放逐之律潛入京輦積有年所冒法之罪姑舍是其在懲他杜後之道不可不嚴處如欲仍囚待用刑則七十垂死之物未問前當徑斃爲先遠地限己身爲奴嚴飭地方官無或有逃躱之患爲旀文鳳億朴義民等段鳳億以景聃之姪特蒙非常之恩澤應坐旣免服役自如此蓋乙丙凶逆之左右伺釁之時渠以逆宦之至親能挺身自拔勤勞甚可尙故耳此箇事狀伊時出入宮筵之朝臣亦皆聞知然於景宅之潛入也不惟不卽逐絶乃反往見揆以法理鳳億等可謂死有餘罪而鳳億之見惡於向來一番凶宦賊豎卽所洞燭兺不喩俄於推問之時渠亦以執捉發告畏他不敢生意而以不可潛處之意渠能與之詰戰凡爲三次云昔已寬假今何更言鳳億義民等令內府刊去名籍依白徒內侍例權着服役以示終始之澤俾效黥劓之補爲旀金應呂段旣無兩宦殊勞乃敢爛漫參尋勿限年定配使他宦侍知所懲畏事分付內侍府此後似此罪犯之如有冒法潛蹤之弊則所謂養家族屬頭目及切隣頭目內侍與犯者同律以此嚴飭使之定式遵行爲良如敎
정조 12년
洪仁浩以義禁府言啓曰頃因傳敎尙衣院物故奴婢掩置守令令該道指名現告拿問處之事自備邊司行會本道矣卽接全羅道假都事朴知源啓本則當該掩置守令以古阜前郡守李膺運魚道采姜柱箕李尙佐李世孝宋文楫趙武範趙鎭憲金思儼沈鍷安廷鐸指名以來而趙武範沈鍷今方待命卽爲拿囚李膺運時在忠淸道洪州地魚道采時在京畿楊州地李尙佐時在黃海道康翎地安廷鐸以順興府使時在任所云依例發遣府書吏羅將竝拿來姜柱箕李世孝宋文楫趙鎭憲金思儼等皆己身故云勿論何如傳曰旣有受敎昭載續典已囚者考律勘放未囚者令政院直捧傳旨可也
정조 12년
洪仁浩以左右捕盜廳言啓曰義烈宮瓦子賊李五壯李仁得捉得草記批旨內本宮事體何等尊重雖曰外墻卽亦廟垣則十一日見失尙未捉得此等捕廳將焉用哉揆以本廳道理宜卽草記而始於捉賊之後登聞由前由後難免未審卿等推考元犯逃躱者卽次知中官奴屬云尤極痛駭刻期跟捕待就捕嚴覈捧遲晩以啓事允下矣元犯賊漢奴業伊多發校卒四散譏詗矣左廳軍官李宗遠右廳軍官陸重昌等本月初一日捉得於楊州水店里於隱洞故在初偸瓦時造謀節次作賊情狀嚴加盤覈則業伊所供中以爲矣身以內官李漢謙奴子居生於廊底今年三月始爲買家移居於北部順化坊司宰監契而以或樵或傭資生之故與壯洞居李五壯及造紙署居李仁得素相親知而今六月初十日朝李五壯來到矣家謂以今夜往樵仁旺山故矣身約以日暮時相會於新橋而當日黃昏時果往新橋逢着李五壯歷路偕入其家矣身謂五壯曰吾輩捧用申金買瓦價錢而今無出處樵役姑止之往義烈宮後墻撤得若干瓦張以給申金爲好之意丁寧相約而偕往外北墻後則上項造紙署居李仁得爲摘紅花先在田中故矣身與五壯相議後申金處所受瓦價三戔五分中一戔二分招仁得給之則仁得問其委折故矣身備說價錢出處覓瓦妙理而仍於罷漏後三漢竝力偸撤墻瓦各負二十張下來之際到玉流洞峴則帶洞居金今金負柴適會逢着矣等問其所負瓦子出處故矣身以洞內日前毁家時吾適雇役而張張覓得今始負來之意答之而仍隨今金偕到其家三漢各解負瓦而計之則合爲六十張故二十張十一日夕時招致申金給之四十張則今金居間斥賣於下帶洞居名不知安哥內官家而捧價六錢五分矣等三漢各二錢分食五分今金用之矣矣身當初取用瓦價於申金之時約以洞內毁家之際某條得給而經營屢日終不得之則他人瓦價無路彌縫故慫慂五壯偕往宮墻後適逢仁得給錢誘之偸撤瓦子狼藉賣買情狀綻露五壯及仁得已爲見捉於本廳譏察云則百爾思量計無所出果卽逃走無所指向而轉往海西鳳山地而其間爲日稍久則意以爲本事幾乎出場觀望還接次路由北漢纔到水店里於隱洞村家今至被捉矣身所犯萬死無惜之意遲晩納招矣以渠所供觀之其爲元犯若是明的究其所爲萬萬兇獰與李五壯李仁得金今金等一體嚴囚之意惶恐敢啓傳曰知道卿等不能擧職多日拖過該校尙餘流來手段特敎申飭纔爲數日而如是捉納極爲可嘉依前例捉納捕校等加資賊人等嚴囚以爲待用刑重治之地可也
정조 12년
戊申七月初二日卯時上御誠正閣藥房入診入侍時都提調金熤提調沈豐之副提調尹行元假注書李貞運記注官金鳳顯記事官金祖淳直閣鄭大容醫官徐命緯金光國李翊臣卞觀海張宅祚以次進伏訖上命書榻敎曰他承旨入侍出榻敎鳳顯承命出與行左承旨趙鼎鎭偕入進伏熤曰日氣極熱多日侍湯之中聖體若何上曰一樣矣熤曰王大妃殿氣候若何上曰一樣矣熤曰惠慶宮問安趁卽差復下情萬幸而伏聞尙有餘症夜來諸節更若何上曰大體漸次差勝而但水剌之未進常膳已至多日誠切悶矣上曰醫官進前命緯等進伏上曰値極熱之時則腹部不平之候必較緊今日則又有眩候似是元氣不足之致矣豐之曰渴候則今果若何上曰渴候是本症候兼以暑氣一樣無減矣上曰今日湯劑當何以爲定命緯曰旣有渴候湯劑依前方文製入似好矣翊臣曰旣有渴候滯氣日字已久臣意則入淸暑之劑然後似爲止渴消滯之道矣上曰當入何材料耶翊臣曰黃連卽治暑當劑而挾以參料則爲生眞止渴之道矣觀海曰暑症不可不入黃連矣且入枳實則尤好矣上曰黃連人蔘之竝入或似如何矣觀海曰人蔘加入分數則好矣旣入黃連枳實則去檳榔宜矣上曰暑令湯劑黃連非不宜矣而或有妨於寒痰之慮矣翊臣曰黃連酒炒則好矣上命書榻敎曰惠慶宮進服加味六和湯前方中去檳榔加黃連七分枳實五分人蔘三分一貼製入上敎熤曰卿之昨日箚子太過矣熤曰月雖改矣而旣無日字定限之文跡惶恐不自安故有此冒籲矣上曰何必如是乎近來人專看外面人事予則以爲非卿則不能爲此士大夫事當如此矣予實爲卿偉之此可見卿之心事也昨箚誠過矣熤曰下敎及此尤不勝惶恐矣熤曰近日盛暑中宮殿諸節若何上曰一樣平順矣豐之曰香薷飮進御後湯劑當議定矣觀海曰香薷飮數三貼加進似宜矣上曰唯上曰卿家宣諡後果登筵乎熤曰其後果登筵矣上曰其間朝廷又有風波矣以儒生而行臺諫之事豈非怪駭乎熤曰儒生事誠可悶矣近來雖幸免空堂而齋儒不過三人云與空堂無異矣以儒生而參朝廷之事非但爲後弊之所關聖廟至重之地每致如此末梢收殺之道誠難矣實非細憂也上曰儒生以重臣事歸之以惡逆之名本事之善不善姑捨若欲就事論事則旣有臺諫而儒生之替行臺諫之事揆以事面果可成說乎李在簡較計之病予所憎者而此事出後予極力拔之此非爲重臣地也後弊所關故也熤曰驅人以惡名實是近來痼弊且此非儒生可論之事矣然而儒生輩以此看作處義無難空堂末梢之收殺未易若一向任置則他儒生無入齋之期聖廟事誠可悶矣命退諸臣以次退出
정조 12년
戊申七月初二日酉時上御重熙堂右副承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書兵曹捕廳草記批旨訖命書傳敎曰政官待開門牌招開政命退承史以次退出
정조 12년
戊申七月初二日戌時上御重熙堂坐直承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上命書刑曹啓目判付訖仁浩曰放逐鄕里罪人安景宅以逆宦景聃景勛之支屬倖免應坐之律而乃敢潛蹤入京築室居生究厥情跡萬萬痛惋遠地爲奴處分嚴正而取考渠供則乙巳年自果川移接京中云名爲放逐罪人而任其去來莫之檢察則烏在其守土之責乎此而置之則放逐罪人之負犯深重者亦將恣意往來自同無故揆以法綱寧不寒心當該果川縣監不可無査出懲礪之道故敢此仰達矣上曰令該曹査出年條使之論勘可也出擧條命書傳敎曰處分傳敎左相向筵以近於迫切爲奏予亦知其爲然一番申警烏可已乎交龜在卽亦合商量前監司沈頤之特爲給牒敍用命退承史以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐左副承旨尹行元藥院直右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房都提調臣金熤提調臣沈豐之副提調臣尹行元啓曰伏未審夜間聖體若何寢睡水剌之節亦何如惠慶宮調攝中氣候比昨何如而昨日製入湯劑進服後益有快復之效乎臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰知道入侍
정조 12년
南鶴聞啓曰吏曹判書吳載純參判李在學參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允
정조 12년
有政吏批判書吳載純進參判李在學進參議李時秀牌不進同副承旨南鶴聞進以魚錫定爲戶曹參判李東憲爲典設別提趙翼鉉爲利川府使李禹圭爲順興府使元浩朴宗奎爲崇靈殿參奉養賢庫直長單金潭
정조 12년
再政曺允精爲金山郡守沈原之爲旌善郡守
정조 12년
兵批判書李在簡進參判具㢞病參議宋鍈入直進參知柳誼病行左承旨趙鼎鎭進以權啓學李守貞爲僉知沈默之爲內禁將李羲星爲兼司僕將申在德爲武兼趙宗藺爲老江僉使副護軍李東曄副司直沈頤之趙瑍
정조 12년
南鶴聞啓曰今初七日文孝世子禫祭親祭祭文當爲製進藝文提學吳載純待開門牌招何如傳曰允
정조 12년
傳于南鶴聞曰騎馬一疋立之史官一員待命
정조 12년
以應敎李洪載副修撰尹羽烈牌不進罷職傳旨傳于南鶴聞曰只推
정조 12년
南鶴聞以弘文館言啓曰副修撰尹羽烈旣有只推之命與新除授應敎李洪載竝卽牌招察任何如傳曰允
정조 12년
趙鼎鎭以兵曹言啓曰內禁衛將李達觀身病猝重時月之內無望供職呈狀乞遞實病旣如是則宿衛領軍之任不可暫曠今姑改差何如傳曰允
정조 12년
趙鼎鎭以兵曹言啓曰因傳敎別監池養謙不善把門罪水原府充軍定驛子當日押付之意敢啓傳曰知道
정조 12년
趙鼎鎭以備邊司言啓曰本司武郞廳李駿德奔走勤仕已滿十五朔依例六品遷轉事捧承傳施行何如傳曰允
정조 12년
戊申七月初三日卯時上御誠正閣藥房入診入侍時都提調金熤提調沈豐之副提調尹行元假注書李貞運記注官金鳳顯記事官金祖淳直閣鄭大容醫官金光國李翊臣卞觀海金順行以次進伏訖熤曰今日日氣倍加蒸熱此時聖體若何上曰一樣矣熤曰王大妃殿氣候若何上曰一樣矣熤曰惠慶宮調攝中氣候諸節朝來更若何上曰大體一樣差勝矣上曰醫官進前光國等進伏上曰今日湯劑當何以爲定耶大體口味姑未如常滯候及腹部不平之節尙未快復似是暑氣較緊之致矣黃連七分則太過若減二分則似好爾見何如翊臣觀海曰黃連之減二分別無所妨矣今日湯劑依前方製入恐爲合宜矣上曰然則依此爲之可也命書榻敎曰惠慶宮進服加味六和湯前方中減黃連二分三貼製入自明日藥房勿爲請診豐之曰進御十味香薷飮今至五貼此後當進幾貼乎上曰準十貼可也上曰近來藿香品甚不好難於責效此是譯官輩務多之致此後則必求出眞品而勿爲以多爲主可也豐之曰當以此嚴飭矣命退諸臣以次退出
정조 12년
兼都承旨沈豐之藥院直行左承旨趙鼎鎭坐右承旨趙衍德坐直左副承旨尹行元坐右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房都提調臣金熤提調臣沈豐之副提調臣尹行元啓曰伏未審夜間聖體若何寢睡水剌之節亦何如惠慶宮調攝中氣候何如寢膳諸節比昨益有差勝之勢乎臣等不任區區伏慮敢來問安答曰知道慈候差復後一樣矣
정조 12년
趙鼎鎭啓曰來初五日朝參日次矣敢稟傳曰停
정조 12년
南鶴聞啓曰卽伏見全羅假都事朴知源濟州三邑守令今春夏等褒貶啓本則旌義縣監吳允國題目宜置下考而置諸中考致勤點下殊無嚴明殿最之意推考警責何如傳曰允
정조 12년
傳于趙鼎鎭曰吏房承旨入侍
정조 12년
傳于南鶴聞曰左承旨右副承旨入侍
정조 12년
南鶴聞以弘文館言啓曰應敎李洪載副修撰尹羽烈旣有只推之命修撰李殷模自鄕上來云竝卽牌招察任何如傳曰允
정조 12년
以應敎李洪載修撰李殷模副修撰尹羽烈牌不進罷職傳旨傳于南鶴聞曰只推
정조 12년
南鶴聞以宗簿寺官員以提調意啓曰觀此江華留守尹承烈狀啓則璿源閣第一間前面第一童椽間雨漏一庫第五童椽間雨漏一庫第三間前面第一童椽間雨漏一庫而本閣造成年久上年經潦之後雨漏有頉旣甚夥多前前留守臣趙鼎鎭已爲登聞而今番一二處滲漏又爲添出於昨年執頉之外及時修改不容少緩云矣璿閣內兩年漏傷如是夥然聞甚驚慮稍待霖雨之少收卽爲發遣本寺郞廳以爲奉審後趁卽修改之地何如傳曰允
정조 12년
南鶴聞以吏曹言啓曰右副承旨洪仁浩所啓放逐鄕里罪人安景宅以逆宦景聃景勛之支屬倖免應坐之律乃敢潛蹤入京築室居生究厥情跡萬萬痛惋遠地爲奴處分嚴正而取考渠供則乙巳年自果川移接京中云名爲放逐罪人而任其去來莫之檢察則烏在其守土之責乎此而置之則放逐罪人之負犯深重者亦將恣意往來自同無故揆以法綱寧不寒心當該果川縣監不可無査出懲礪之道故敢此仰達矣上曰令該曹査出年條使之論勘可也事命下矣詳考年條則前縣監李顯道乙巳正月初六日到任丁未十二月二十二日遞職矣安景宅旣係逆宦支屬而又是本縣之放逐罪人則身爲守土之官初不察飭任其往來終至於入京築室之擧者誠萬萬痛駭此不可尋常處之令該府拿問嚴勘何如傳曰允
정조 12년
趙衍德以賑恤廳言啓曰本廳郞廳曺允精外任之代纔已啓下矣病民給糧等節自多擧行之事新差郞廳金履中令該曹口傳付軍職何如傳曰允
정조 12년
兵曹口傳政事副司果金履中
정조 12년
趙鼎鎭以兵曹言啓曰今此文禧廟禫祭親臨時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰日熱如此潦雨姑未快收再明日動駕觀勢差早或抵暮爲之當以駕轎作行時刻待下敎事分付禮曹軍兵則慶熙宮當次入直中元內入直一百名爲先後廂訓將只率入直標下軍都領挾輦軍以興化門三十名禁軍以此闕入直三十人隨駕餘皆置之留營留陣亦置之侍衛別雲劍外皆以入直磨鍊可也
정조 12년
南鶴聞以兵曹言啓曰今此慶熙宮經宿時內外巡邏依時御所例擧行而延和門入直及外各營入直軍依去四月二十九日例擧行之意分付各軍門何如傳曰允
정조 12년
趙鼎鎭以備邊司言啓曰平安兵使趙圭鎭以該營虞候替報本司以爲大小公務一竝廢却巡操稟啓亦不敢循例擧行云矣師期何等嚴重稟啓自有定限則身爲帥臣敢稱情勢至令幕官肆然替報事未前聞萬萬可駭此而尋常處之當此國綱漸弛之日竝與師律而又將蕩然平安兵使趙圭鎭令該府拿問定罪何如傳曰國綱所在萬萬駭然此與臺啓之方張有異則焉敢爲此無例之擧乎使渠封啓猶勝於任其處義嚴飭星火封啓萬一遲滯以師律從事當重勘矣
정조 12년
趙鼎鎭以訓鍊都監言啓曰忠壯衛直所連接東邊築墻半間許因雨沾濕頹落處以弘化門入直軍四名把守事自兵曹草記矣弘化門軍四名除出將校一人率領限修補間嚴加守直之意敢啓傳曰知道
정조 12년
趙鼎鎭以禁衛營言啓曰去夜初更別監李在寬本營巡邏被捉何以爲之乎敢啓傳曰申飭之下犯禁可駭待用棍依更數治罪次姑放
정조 12년
趙鼎鎭以禁衛營言啓曰依傳敎本營巡邏被捉別監李在寬待用棍依更數治罪次姑放之意敢啓傳曰知道
정조 12년
刑曹啓目興陽縣稅船致敗監官李宗烈等原情云云今此査事專在於明覈防納與否而平問之下得情無路待用刑嚴訊取服何如判付啓依允爲旀當初該曹草記及行査之時分載與竝載防納不防納俱不槪擧致有此本曹代査之擧該曹事誠疎忽査問該色郞官處論理草記以懲該郞昏謬之罪爲良如敎
정조 12년
南鶴聞以刑曹言啓曰因興陽縣稅穀敗船監色等捧供啓目判付內當初該曹草記及行査之時分載與竝載防納不防納俱不槪擧致有此本曹代査之擧該曹事誠疎忍査問該色郞官處論理草記以懲該郞昏謬之罪事判下矣依判付査問于戶曹正郞鄭東敎李良會處則以爲興陽船隻致敗時以版籍司郞廳卽爲馳進敗船處所一邊鉤拯一邊査實而所載穀物數爻一從勘合文跡以一千四百石零去處盤問取招送于本曹宮納則不入於勘合中故其分載防納等節未得究覈而本曹草記時則元陳省及宮納陳省合二張追後直到本曹故以陳省數爻一千六百石零竝爲入錄至於宮納事現出後査實一款臣東敎擧行而千里海程宮納之未滿二百石者單載上來云云不成事理故以此發問目多般究問而防納情節終不直招以致秋曹替査之擧莫非賤臣等愚迷不職之罪云矣防納一款跡雖可疑贓無所捉則平問之下不能取服於行査之時者固無足深怪至於分載竝載一款今以該郞之言見之當初敗船處取招送曹時旣據勘合文跡以一千四百石零載錄則該曹草記中竝與宮納穀數爻混同計數於致敗船穀數內者此似由於草記時兩船陳省一時追到勘合數爻未及詳考之致伏惟上裁傳曰當初草記難免不審戶曹當該堂上推考
정조 12년
洪仁浩以義禁府言啓曰豐川前府使李萱嚴勘事傳旨啓下矣李萱時在任所云依例發遣府書吏交代後拿來何如傳曰待待命拿囚
정조 12년
戊申七月初四日卯時上御重熙堂吏房承旨入侍時兼都承旨沈豐之假注書趙台榮記注官金鳳顯記事官金祖淳以次進伏訖豐之曰俄於本院啓辭伏承批旨而夜間惠慶宮氣候若何上曰昨夕進御魚卵矣少有滯漸而朝來則向差矣上曰分付吏兵曹侍從堂上堂下罷削人及被謫蒙放人竝爲列錄以入可也命退承史以次退出
정조 12년
戊申七月初四日辰時上御重熙堂左承旨右副承旨入侍時行左承旨趙鼎鎭右副承旨洪仁浩假注書趙台榮記注官金鳳顯記事官金祖淳以次進伏訖上命書兵曹草記批旨敎曰局別將扈衛軍官勿爲磨鍊雲寶劍置之事分付仍命書傳敎曰再明日動駕百官隨駕置之六曹堂郞各一員隨駕又命書傳敎曰聞於三明日行祭曾經宮銜人員多在罷散中云何必區別卿宰侍從罷削人員竝給牒敍用命退承史以次退出
정조 12년
兼都承旨沈豐之坐行左承旨趙鼎鎭齋直右承旨趙衍德齋宿左副承旨尹行元藥院直右副承旨洪仁浩齋宿同副承旨南鶴聞齋直注書金孝建齋宿一員未差假注書李貞運藥院直趙台榮齋直事變假注書金和鍾仕
정조 12년
藥房都提調臣金熤提調臣沈豐之副提調臣尹行元啓曰伏未審夜間聖體若何寢睡水剌之節亦何如惠慶宮調攝中氣候何如寢膳諸節比昨益有差勝之勢乎前製入湯劑三貼之數當準於今日臣等率諸御醫入侍承候議定繼進湯劑爲宜臣等不任區區伏慮敢來問安竝爲仰稟答曰知道入侍
정조 12년
趙鼎鎭啓曰備邊司郞廳來言今日賓廳日次而大臣俱有身病不得來會云矣敢啓傳曰今日來會
정조 12년
傳于趙鼎鎭曰大臣備局堂上引見
정조 12년
傳于趙鼎鎭曰久未登筵入侍事遣史官傳諭于領議政
정조 12년
傳于南鶴聞曰曠官可悶寧邊府使待下批待明朝辭朝
정조 12년
有政吏批判書吳載純進參判李在學式暇參議李時秀牌不進同副承旨南鶴聞進以任希遠爲掌令徐有隣爲分內醫院提調曺亨壽爲判校
정조 12년
再政以許𣷯爲寧邊府使
정조 12년
兵批判書李在簡進參判具㢞病參議宋鍈病參知柳誼入直進右副承旨洪仁浩進以李永老爲忠壯將韓弘賢爲露梁別將副護軍單金得吉趙懋副司直單鄭昌聖李敬懋
정조 12년
兵曹口傳政事副司直金憙
정조 12년
吏曹口傳政事注書單金孝建
정조 12년
以咸鏡監司狀啓雨澤農形馳啓事傳于趙衍德曰六鎭三甲雨澤過多甚於關以南可知當夏如此有秋難望來頭懷保之策不可不預講而狀啓封發日頗有霽意爲辭伊後果得快晴能有蘇醒之效乎卿其拔例頻問列邑參以已見論理狀聞事回諭
정조 12년
以忠淸監司狀啓各邑輪行之疾方痛死亡區別馳啓事傳于趙衍德曰觀此狀辭晩始登聞已難免稽忽且此八邑形止如是數少誠有是也固可幸也若有漏不盡錄之弊則烏在其申飭之意乎更令廟堂關飭該道近果快息與否使之狀聞
정조 12년
以李顯道囚單子傳于洪仁浩曰雖與在謫之逢點有異斗邑境內移來移去若能致察則豈有今番擧措乎罷職放送此後放逐人雖不考點移去移來則邑倅主管之意申飭諸道
정조 12년
趙衍德以賑恤廳言啓曰本廳多有時急擧行之事而郞廳不能備員事甚苟艱新差郞廳李趾光令該曹口傳付軍職何如傳曰允
정조 12년
兵曹口傳政事副司果李趾光
정조 12년
南鶴聞以賑恤廳言啓曰依下敎璿派子孫幼學李尙熙巡將李次東五衛將李允中別付料李泓等四人處回糧米各一石錢二十兩式題給之意敢啓傳曰知道
정조 12년
南鶴聞以漢城府言啓曰涉疑疾方痛死亡之類令各部兩署更加摘奸後報來故列錄書入之意敢啓傳曰知道
정조 12년
趙鼎鎭以訓鍊都監言啓曰今七月初六日慶熙宮擧動時因兵曹節目及草記南營馬兵三十名廣智營軍三十名北營標下軍三十五名各其將官率領移直於慶熙宮各該直所巡邏等節依例擧行崇義門則永肅門入直局出身二十二人依定式除出局別將率領入直興化門當次入直軍一百名中三十名挾輦將官率領侍衛元內入軍一百名分屬先後廂解嚴後入直而竝待標信擧行南營馬兵三十名廣智營軍三十名出用則宮墻頹落處巡察及巡邏無以分排依例以新營守直軍推移行巡之意敢啓傳曰知道局出身入直昨日已令除之承旨似不分付當該承旨推考
정조 12년
趙鼎鎭以御營廳言啓曰今此慶熙宮擧動時內外入直及巡邏等節依去四月二十九日擧動時例擧行事自兵曹草記矣東營入直騎士十五人待標信除出新營入直鄕軍一哨內五十五名及京標下軍十八名依例除標信除出各該將官率領分直於北二營而東營入直鄕軍五十九名內三十名待標信除出將官率領分直於上東營宮墻外巡邏等節依時御所例擧行而敦化門東邊水閣頹壓處把守軍十名內司僕南邊宮墻頹圮處把守軍十五名除之則餘數不多當夜昌德宮墻外巡邏勢難分排出番鄕軍二十名添入警巡而還宮後北二營東營入直馬步軍兵各還本處入直之意敢啓傳曰知道
정조 12년
洪仁浩以刑曹言啓曰因左議政李性源所啓別軍職朴思弼爲先汰去令攸司考本律嚴勘事命下矣朴思弼係是朝官移義禁府處之何如傳曰允
정조 12년
兼都承旨沈豐之藥院直行左承旨趙鼎鎭齋宿右承旨趙衍德齋宿左副承旨尹行元藥院直右副承旨洪仁浩齋直同副承旨南鶴聞齋直假承旨鄭東浚內閣直洪文泳齋宿注書金孝建齋宿一員未差假注書李貞運藥院直趙台榮齋直事變假注書金和鍾守宮直
정조 12년
王大妃殿惠慶宮遣承旨夕問安答曰知道
정조 12년
藥房都提調金熤提調沈豐之副提調尹行元啓曰伏未審夜間聖體若何寢睡水剌之節亦何如惠慶宮調攝中氣候何如寢膳諸節比昨益有差勝之勢乎臣等不任區區伏慮敢來問安答曰知道
정조 12년
南鶴聞啓曰來十一日專經文臣殿講日次矣敢稟傳曰處暑後更稟
정조 12년
趙鼎鎭啓曰來十一日朝參日次矣敢稟傳曰停
정조 12년
傳于南鶴聞曰出宮門路協陽門爲之
정조 12년
傳于南鶴聞曰當稍早出宮待下敎只入初嚴
정조 12년
趙鼎鎭啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 12년
趙鼎鎭啓曰司僕寺內乘來言捲窓取稟傳曰捲三窓
정조 12년
趙鼎鎭啓曰今日王大妃殿惠慶宮夕問安何承旨進去乎敢稟傳曰右副承旨進去
정조 12년
洪仁浩啓曰王大妃殿惠慶宮夕問安進去下直之意敢啓傳曰知道
정조 12년
南鶴聞啓曰明日王大妃殿朝問安何承旨進去乎敢稟傳曰左承旨進去
정조 12년
趙鼎鎭啓曰臣王大妃殿惠慶宮朝問安進去下直之意敢啓傳曰知道
정조 12년
吏曹口傳政事以徐有防爲司圃提調
정조 12년
南鶴聞啓曰前檢閱尹行任旣已敍用令該曹口傳還付仍卽牌招察任何如傳曰允
정조 12년
吏曹口傳政事檢閱單尹行任
정조 12년
傳于南鶴聞曰明日出宮當觀日勢爲之時刻待下敎磨鍊
정조 12년
趙鼎鎭以兵曹言啓曰今此慶熙宮擧動時興元門北邊宮墻二間許武德門西邊二間許頹圮樹柵處當爲軍兵把守矣依例令各該營入直軍中隨其字內量宜定送嚴加守直之意分付何如傳曰允
정조 12년
趙鼎鎭以訓鍊都監言啓曰今此慶熙宮經宿時因兵曹草記武德門西邊宮墻二間許頹圮樹柵處西營入直軍八名除出將校率領嚴加守直之意敢啓傳曰知道
정조 12년
趙鼎鎭以御營廳言啓曰令此慶熙宮經宿時興元門北邊宮墻二間許又一間許頹圮樹柵處令該營入直軍隨其字內量宜除出嚴加守直事自兵曹草記矣北二營入直軍八名除出二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 12년
洪仁浩以義禁府言啓曰因刑曹啓辭前別軍職朴思弼移本府處之事允下矣朴思弼今方待命卽爲拿囚之意敢啓傳曰知道
정조 12년
戊申七月初六日卯時上詣慶熙宮擧動入侍時行左承旨趙鼎鎭假承旨鄭東浚右承旨趙衍德假承旨洪文泳右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純原任提學鄭民始檢校直提學徐有防檢校直提學李秉模檢校直閣徐鼎修直閣鄭大容原任待敎尹行任以次隨駕上乘輿出宣化門敎曰俄下二嚴而司謁誤傳以致三嚴之直打嚴鼓何等莫重而承旨何不請罪更稟乎上曰嚴鼓誤傳司謁令攸司科治當該承旨事過後禁推出駕前下敎藥房都提調金熤提調沈豐之副提調尹行元進前奏曰日氣陰濕侵早動駕聖體若何上曰無損矣熤曰王大妃殿湯劑依昨日煎入例入之乎上曰唯豐之曰惠慶宮湯劑亦依前煎入乎上曰唯駕出協陽門降輿乘轎出敦化門入興化門由廣達門入顯謨門降轎御興政堂命衍德進伏書傳敎曰夏節供上自多擧行老病相妨司圃提調徐有慶許遞令該曹口傳差出命仁浩進伏書傳敎曰再明日孝昌墓遣閣臣替行奠酌禮執事曾經宮銜人爲之宜嬪墓遣承旨致祭承旨右副進去命鶴聞進伏命書孝昌墓奠酌禮祭文旣酹又酹知不是日隔岡之阡其冤壹鬱宜嬪墓致祭祭文忍臨昨夜又侑今日慟徹幽明是日何日敎曰祭文一本精寫送于內閣一本送于香室可也行祭時至上臨文禧廟行祭如儀祭畢命書傳敎曰明日朝廷問安勿爲之命退諸臣以次退出
정조 12년
兼都承旨沈豐之藥院直行左承旨趙鼎鎭坐右承旨趙衍德坐左副承旨尹行任坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于南鶴聞曰今日當還宮時刻待下敎入之
정조 12년
以金廷遇囚單子傳于洪仁浩曰已罷黜放送
정조 12년
南鶴聞以戶曹言啓曰文禧廟四名日四仲朔祭孝昌墓忌辰祭四名日祭祭物宜嬪宮忌日祭四名日四仲朔祭祭物各種依例加定事陳達蒙允矣文禧廟孝昌墓祭物別單一件及宜嬪宮祭物別單一件分道磨鍊書入依此給價之意分付宣惠廳何如傳曰允
정조 12년
吏曹口傳政事以徐有和爲平山府使
정조 12년
以摘奸宣傳官書啓東部南部頹壓民家恤典見漏處廉探事傳于洪仁浩曰漏戶恤典斯速題給事分付該府該廳
정조 12년
以摘奸宣傳官書啓西部頹壓民家恤典見漏處廉探事傳于洪仁浩曰漏戶恤典斯速題給事分付該府該廳此後更或有遺漏或不卽推給之弊當該部官當施拿勘之律以此嚴飭
정조 12년
以嫡奸宣傳官書啓北部民家頹壓恤典見漏處廉探事傳于洪仁浩曰觀此書啓各部中北部擧行最不勤頹戶漏戶至於數十戶致死人命亦不枚報該府官令該府拿問處之掌任亦令刑曹嚴治頹渰恤典依他例題給事分付
정조 12년
趙衍德以賑恤廳言啓曰今月初五日爲四巡給糧當次日故發遣本廳郞廳與備邊司郞廳各該部官同往各處病民中飢困尤甚者抄出給米東部字內六口西部字內四口南部字內三十四口北部字內九口合五十四口處米一石三斗上下六月二十九日七月初三日備邊司郞廳摘奸時本廳郞廳眼同抄飢救急兩次分給之數合東部字內一百八十三口西部字內二百三口南部字內八百口北部字內三百二十三口合一千五百九口處米爲二十石一斗二升之意敢啓傳曰知道
정조 12년
南鶴聞以成均館同知館事行大司成意啓曰今七月初七日儒生上旬輪次當爲設行而大提學未差限內不得爲之之意敢啓傳曰晩熱如此待處暑更稟
정조 12년
趙鼎鎭以備邊司言啓曰頃因傳敎湖南輪行之疾寢息形止關問該道矣卽見全羅假都事朴知原牒報則以爲峽野諸邑今已蘇安沿海諸處姑未快熄而比諸月前亦幾過半寢止救療之方掩骸之節各別顧助之意連加申飭而枚擧關辭更爲嚴飭一一救恤俾生者死者俱蒙朝家惠澤之地云矣敢啓傳曰知道
정조 12년
文禧廟禫祭親行敎是時亞獻官左議政李性源終獻官右議政蔡濟恭贊禮禮曹判書李秉模典祀官奉常正李壽咸執禮校理李羽晉執尊副修撰兪漢謨大祝副應敎鄭大容祝史副校理李太亨齋郞校理申大尹盥洗位禮曹正郞鄭㝡成爵洗位禮曹正郞金鑧亞終獻盥洗位兵曹正郞吳泰彦贊者引儀崔挺贊者引儀金東覽謁者兼引儀李持淳謁者引儀成元柱贊引兼引儀李孝達贊引兼引儀鄭熙濟祭監察趙景鎭祭監察南基萬
정조 12년
戊申七月初七日卯時上還宮入侍時行左承旨趙鼎鎭假承旨鄭東浚右承旨趙衍德假承旨洪文泳右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純原任提學鄭民始檢校直提學徐有防李秉模檢校直閣徐鼎修直閣鄭大容原任待敎尹行任以次隨駕上乘轎出廣達門出興化門至敦化門外命仁浩出標信解嚴入協陽門還內諸臣退出
정조 12년
戊申七月初七日辰時上御重熙堂右承旨入侍時右承旨趙衍德假注書趙台榮記事官尹行任金祖淳閣臣徐有防鄭東浚以次進伏訖上命書傳敎曰待敎尹行任仍任前職又命書榻敎曰平山府使罷黜之代令該曹口傳差出命退承史以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐直左副承旨尹行元藥院直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
藥房都提調臣金熤提調臣沈豐之副提調臣尹行元啓曰文禧廟禫祭事倐焉奄過伏惟聖懷悲疚益復難抑當暑臨祭雨中回鑾伏未審夜間聖體若何寢睡水剌之節不瑕有損乎王大妃殿氣候何如惠慶宮調攝中氣候何如寢膳諸節益臻平復之效乎臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢來問安竝此仰稟傳曰知道
정조 12년
以任好常李勉輝囚單子傳于洪仁浩曰更考勤慢次付過放送
정조 12년
南鶴聞以弘文館言啓曰應敎李洪載修撰李殷模副修撰尹羽烈旣有只推之命竝卽牌招察任何如傳曰允
정조 12년
趙衍德以賑恤廳言啓曰因傳敎民家頹壓恤典遺漏處及昨日雨水家舍頹壓人東部字內五戶西部字內二十三戶南部字內二十七戶北部字內四十一戶合九十六戶自漢城府一齊報來故恤典各錢二兩式題給而其中北部字內鵂巖里居忠義李國芳仍爲致命恤典錢二兩布一疋加給之意敢啓傳曰知道
정조 12년
南鶴聞以刑曹言啓曰因本曹草記馬牛之咬踢人觝觸人者標識事今七月初五日大臣備局堂上引見入侍時左議政李性源所啓標識不害爲遠害之一端依草記施行何如上曰右相之意何如右議政蔡濟恭曰預爲標識使人謹避則可以助好生之政而但標識掛身未知何物爲之可得免窒礙難便乎更爲商量恐好矣上曰其意雖好其說則未詳標識之如何爲制掛在之如何定式更令刑判論理草記後施行當否卿等稟處可也事命下矣悍惡馬牛標識之方人各異見不一其說而要不出掛牌於額懸鈴於項兩條之中大抵悍馬之網其口惡牛之鋸其角本有民間通行之規則今不過就此而推廣之又有法以督其不率者而已初非有掣礙不通之處煩擾難便之端也援據皇朝已然之例欲使聖朝視如傷之赤子毫髮有補於免罹患害之道而畜主亦得以遠罪者臣等之職耳至於着標制樣掛搭處所等節目間事惟在廟堂之臣集衆慮而裁擇於其中爾有非臣等淺短之智所敢臆創而仰對者伏惟上裁傳曰額牌未易辨知項鈴適增跳踉惟網馬口鋸牛角最無弊最有據而此亦民間見行之式亦不必別更頒令雖使廟堂裁用於衆慮決無妙策且令出惟行萬一硬定而旋止則不如不爲標識掛在一款問議事今姑置之畜物之羈絡馭制各得其方莫如彼中人況皇朝法制想亦遺傳於公私日用者令廟堂來頭使行標識之如何爲制掛在之如何定式參以時行法令仍令詳陳於聞見事件中還下廟堂回啓決定庶合兩便之方以此知悉擧行可也
정조 12년
南鶴聞以刑曹言啓曰昨日動駕時南部居良人金昌元擊錚於衛外故取考其原情則以爲渠父春世世居廣州靑龍山而其山有靑溪寺矣歲在乙卯自龍洞宮設佛供仍成節目踏圖署揭壁辛巳又有龍洞宮設願堂種栗木時渠父得差栗園直賜百金植栗木至於九年逐歲進上於龍洞宮矣戊戌奉元寺僧奪去祭器與輦輿之後鄰邑頑民輩三千餘株栗木任意斫伐無所顧忌未過數年已作空墟故渠父日夜憂念仍爲身沒而今則此山又爲孝昌廟外案山則肆然斫伐事體所在尤當如何哉伏乞使渠承襲渠父之役收養栗木如舊進上於龍洞宮事特蒙天恩云矣此事不但是四件事外至於承襲園直之請尤極猥越金昌元照律勘處原情內辭緣勿施而原情中孝昌墓外案山云者果如其言則莫重守護之地不可一任斫伐成赭此一款自臣曹移文該道臣以爲護養禁斫之地何如傳曰本寺事業欲處分而未果丙申初京外寺剎之名以願堂者一倂革罷還屬本道營邑其中所重有在而御筆或受敎奉安處免稅等事竝仍屬於於義壽進宮此寺事體亦然均是龍洞宮所管而美黃寺則革罷淸溪寺則勿論自有斟量之別該宮伊時怯於仍置之爲罪自下有此擅罷之擧事旣斑駁亦非朝令本意分付該宮房使之依前守護無論案山與否京山樹木在所禁養亦以此意申飭該道因此又有提飭者雖罷願堂之名仍屬該官專爲所重於義壽進兩宮體貌自異不得不仍存處竝屬於此兩宮其餘內需司以下大小各宮房願堂寺剎一倂革罷今亦依此遵行乎問于禮曹更爲草記可也
정조 12년
洪仁浩以刑曹言啓曰昨日動駕時七江民良人羅元謙等擊錚於衛外故取考其原情則以爲稅大同船隻到京江則各隨所泊擔負卸下自是三百年流來之規而內需司郊草輸運之役江民與江居內奴間年輪回役苦弊生則往在己酉七江尊位收議報京兆以七江之民擔當輸運之意入啓成節目後小名成冊一留京兆一送內司而龍山人朴泰道金龍元等七人釀成都庫專呑其利故七江千萬人束手祈天莫不刻骨則三江御史書啓變通革罷都庫丙申年因漢城判尹所奏有依續典施行之聖敎而續典旣曰江上運石契云則江上二字乃指通七江之謂元無指擧龍山之文運負契人締結貰馬契人豪橫都庫乞令革罷後其都庫人延鎭岳及貰馬人李景白朴廷輝非理之罪依律遠配使渠輩得復舊業云矣稅船穀卸運之作契榷利固不如人得以食力之爲周遍而國役酬應之方烏合不如團束中間作契蓋出於不得已也然當初續典中江上二字元非專指一江之文則七江民之稱冤容或無怪而此不過爲京兆備局所可闊狹之事則驚動天聽事極猥越原情內辭緣勿施狀頭羅元謙自臣曹照律勘處何如傳曰允
정조 12년
洪仁浩以刑曹言啓曰昨日動駕時西部居良人崔聖得擊錚於衛外故取考其原情則以爲渠父順尙生時買得豐德府漁船主人之役而渠父身死之後承其業隨行矣江主人兪大得李膺學等欲爲兼竝之計屢呈秋曹不得售計則暗囑本府捉去棍打三朔滯囚督納文券故欲爲生還之計秋曹謄案及渠父買得文書竝爲呈納始爲放送之後謂以逃躱又欲捉去故不得已隱避入來之前渠母以此冤狀今五月擊錚以猥屑之罪定配於淸州牧非但坐失基業渠母至被罪配使渠代母替配所失主人亦卽推給云矣今五月崔聖得母李召史擊錚原情覆奏時已以無嚴可駭之意仰請重勘而批旨中有屑越痛駭各別嚴治之敎矣今其子之又爲鳴金雖外托爲母代配末以還推本業爲辭則其不知懲畏猥越放肆愈往愈甚無異怙終其在防後弊礪他人之道不可不嚴處崔聖得照律重勘至於本事一事再籲容或有呼冤之端自臣曹査實處之何如傳曰允
정조 12년
洪仁浩以刑曹言啓曰昨日動駕時忠淸道舒川居良人李聖權擊錚於衛外故取考其原情則以爲庇舒兩邑土民斂財作踏後折受於各宮房矣具成海爲名人稱以買得於金貴人房非理橫侵不勝至冤渠兄聖章擊錚行査而巡營本官不知曲直渠兄以誣罔天聽之罪牢囚縣獄終未蒙放渠兄則放送田畓則推給居民云故此事已於李聖章擊錚時覆奏後發關該道道臣啓本中歷擧前後事實詳考量案文券則與聖章原情辭意節節相反聖章誣罔天聽之罪照律嚴勘爲辭則今此聖權之全諱事實重爲誣罔至以巡營本官不知曲直爲言者民習之無嚴莫此爲甚決不可以其兄之已照律有所容貸李聖權照律勘斷原情內辭緣勿施何如傳曰允
정조 12년
刑曹啓目擊錚人李安默原情云云所供如此上裁何如判付啓山訟亦四件內當籲之事苟有可冤一籲再籲不得不備陳本情豈至爲大罪而此訟段曲直之在彼在此姑無論間有侵詆道伯之語堂陛所在豈或泛看朝家處分風化爲先其爲土民班賤何間擊錚人所當嚴治而事屬爲親今姑參酌自本曹以此意嚴飭分付原供辭勿施更待平說穩陳後令山在官決給事分付該道爲良如敎
정조 12년
大司憲金載順疏曰伏以居諸易駚禮制有限文禧廟朞祥奄訖禫事又過臣民哀冤去益如新仰惟聖情止慈疚怛之懷何以堪處臣不勝掩抑悲結之至仍伏念臣復起爲人猥廁冠紳之列者居然四載于玆矣始自京尹之特授終以春官之華銜其間所遍叨殆至六七而莫非自天之隕俱是夢想之外雖朝廷夙夜之賢禁闥翺翔之士周流揚歷專享榮祿鮮有如臣之爲者譬如大病之人先之以藥石繼之以粱肉起死回生去危卽安聖上之於賤臣積費造化曲賜陶甄若是曠絶雖使臣自爲之地蔑以過此噫仁天之於植物也雨露之澤非不遍也而不能使臃腫者成蔭慈父之於稚子也呴哺之恩非不至也而不能使籧篨者起床若臣罪戾之至重滓累之難洗豈特臃腫與籧篨而其所以庇護湔拂者殆至成蔭而起床則我聖上再造之恩不啻爲仁天與慈父也臣安得不頂踵歸化糜粉圖酬也哉下邑恩除私分粗安庶盡民社之責以圖塵剎之報辭陛登筵感淚自零不意都憲寵授之命忽下於薄滯郊坰之日魚授豸冠變於俄頃事非常格恩出特旨今日廷紳得此者其誰臣手擎除誥以首頓地惝怳震越若夢非眞不知死罪賤臣何以致此惟是職也卽臣昔日負罪之地人器不稱過福爲災天奪其魄自陷罔赦之科聖澤已浹於肥髓而臣則自處以纍臣恩造過蒙於甄拔而臣則自視以僇人以何顔面復立於殿陛之間自任以風憲之責乎榮塗一步此生已休冒違嚴召惶隕欲死歷日俟譴今始鳴籲伏願聖慈特賜諒憐亟許刋改以卒天地生成之澤焉臣旣不以見職自居則顧何敢猥有論說以重臺閣之羞而天彝之性倫綱爲重人臣之義懲討是急今於幾年之後復叨是職其可不開口一言以少洩腐心痛骨之忱乎嗚呼國運不幸亂逆層生粵自丙丁以後千凶萬變靡所不有人紀斁絶亂萌滋熾者莫非獜謙劇賊爲之魁而爲之倡也噫嘻痛矣宗國之危綴莫急於乙未亂逆之肆行亦莫甚於乙未惟彼兩賊以梟獍之性恃肺腑之親履霜堅氷隱憂已久伏莽營窟叛形素具仇視之目日夜耽耽旁伺之形左右狺狺凡在地親而迹昵者皆懷憚英明圖自全之心遂至手勢漸猾胸臆益肆於是乎殿下之積受困逼者厥惟久矣奸凶情狀無一或逃於淵鑑之下則自知其罪盈惡極終難容於三尺陰懷他日之憂遂生無君之心聽政大策力加沮遏而凶計莫售怨懟益深醞釀禍胎千百其端脅持動搖之謀日甚一日而宗社之危澟如一髮吁亦凶且憯矣以鄭妻之凶邪而百計危逼殿下之一動一靜莫不爲諸賊之所覘重以養厚爲其爪牙則天生妖逆卽一倀鬼凡爲諸賊之至妖至奸至凶至祕之許多變亂莫非此賊之所慫慂又莫非此賊之所排布囊中之貯疏逆雲之嗾出特其情節之發露者耳前凶後逆獜賊固是窩主而東跳西踉養厚專爲楛矢何幸天定孔固邦運永綿凶圖莫遂逆節盡彰妖腰亂領宜膏斧礩而肆市之刑倖逭孥戮之典不施臣心之切齒憤痛十年如一日矣嗚呼明義一部我東之春秋也天經地義昭揭日星則庶乎凶徒知戢亂萌永絶而只緣薙草而留根撲火而遺薪種下種子禍至滔天先此恒簡之至妖極憯而趾述挾成陰圖繼以啓能之窮兇叵測而弘澤爲其羽翼已自獜謙窟中出來而若其他段絡各異而氣類相符者以法傳法遞相付授凌犯君父成一伎倆怨國家看作能事凶肚所萌不謀而同龍蛇鬼蜮之千百逆種都在乎獜謙兩賊之圈子言之及此髮豎而眦裂至若龜柱之自恃肺腑恣犯三罪榮德之沮遏大計潛圖國脈者此實神人共憤擧國必誅之賊而天網太恢顯戮不行其可謂國有法乎噫嘻尙忍言哉甲辰秋逆變作而天常幾於斁絶人類化爲禽獸此實窮天地亘萬古所未有之劇逆大賊也天壤雖弊而此讎不可忘凡有血氣之倫者莫不欲食其肉而寢其皮則藁街之典未足爲快适雲之律尙未得施王章久屈輿憤益激伊後變亂之作又不止一二而至於瑮福之凶慝而極矣臣謂前後諸賊之未施當律者亟允三司之請以立千古之綱焉嗚呼數年以來臣民之所悲冤憤鬱者又有在焉宇偉醫媼是已十行慈敎昭布耳目前後諸臣之雪涕苦口而力請者久矣蓋其眞贓自綻端緖且現姻家糾結而兇帥已伏於天誅四字削去而賊情畢輸於鞫庭不滿邦慶肆發凶言堂疏所論明有證左便是已成之丹書當勘之鐵案一行究覈王章可伸而偃息依舊悲憤轉深噫匹夫有讎尙以公法而獲報以堂堂千乘之國終不得儲君之讎而誅之則天下後世尙以爲國有臣乎況當此日臣民必報之心尤倍他時非不知貽戚於聖心而猶復沬血飮泣而陳之者誠以天理人彝之所關至恨極痛之所在不得請則不忍止耳伏願聖明廓揮乾斷亟賜允從俾邦憲夬伸輿憤少洩不勝幸甚臣無任激切屛營祈懇之至答曰省疏具悉勿煩卿其勿辭行公
정조 12년
黃海監司李敬倫疏曰伏以臣猥膺藩寄行將辭陛矣臣父憤山在於京畿豐德地距直路不滿一息而身縻職事久未省掃今當遠離倍切霜露之感若蒙恩許得以往省則榮動松楸感結幽明玆敢不避猥越仰瀆崇嚴伏乞聖慈俯垂諒察特許臣歷省俾伸至情不勝幸甚臣無任屛營祈懇之至答曰省疏具悉卿其依所請歷省